ՀԻՄՆԱՎՈՐՈՒՄ
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 1997 ԹՎԱԿԱՆԻ ՆՈՅԵՄԲԵՐԻ 5-Ի N 487 ՈՐՈՇՈՒՄՆ ՈՒԺԸ ԿՈՐՑՐԱԾ ՃԱՆԱՉԵԼՈՒ ՄԱՍԻՆ» ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ
 1․ Ընթացիկ իրավիճակը և իրավական ակտի ընդունման անհրաժեշտությունը
«Հայաստանի Հանրապետության կառավարության 1997 թվականի նոյեմբերի 5-ի N 487 որոշումն ուժը կորցրած ճանաչելու մասին» Կառավարության որոշման նախագծի ընդունումը պայմանավորված է 2023 թվականի մարտի 1-ին ընդունված և 2024 թվականի հունվարի 28-ից ուժի մեջ մտած «Պետական գաղտնիքի մասին» օրենքով։ 
Մասնավորապես, Կառավարության 1997 թվականի նոյեմբերի 5-ի «Մշտական հիմունքներով պետական և ծառայողական գաղտնիք կազմող տեղեկությունների օգտագործմամբ աշխատանքներ կատարող քաղաքացիների և այդպիսի գաղտնիքի պաշտպանության կառուցվածքային ստորաբաժանումների աշխատողներին հատկացվող արտոնությունների մասին» N 487 որոշման (այսուհետ՝ Որոշում) ընդունման համար իրավական հիմք է հանդիսացել «Պետական և ծառայողական գաղտնիքի մասին» օրենքի 8-րդ հոդվածի 3-րդ մասի «ժա» կետը, որով Կառավարությանը վերապահված էր այդ անձանց արտոնությունների հատկացման չափերը և կարգը սահմանելու լիազորություն։ Նշված կետն ուժը կորցրած էր ճանաչվել դեռևս 2017 թվականին (ՀՕ-248-Ն)՝ սահմանելով, որ փոփոխությունը (արտոնությունների դադարեցման մասով) տարածվելու Է oրենքի ուժի մեջ մտնելուց հետո ծագած հարաբերությունների վրա։
Վերոնշյալից հետևում է, որ նախկինում ձևավորված իրավահարաբերությունները կարող են պահպանվել, սակայն նոր ձևավորվող աշխատանքային (ծառայողական) հարաբերություններում նման արտոնություններ չեն կարող տրամադրվել։ 
	Որոշմամբ նախատեսված արտոնություններից օգտվելու շարունակականության ապահովման կարգավորումը բխում է ՀՀ Սահմանադրության 73-րդ հոդվածով սահմանված նորմից, համաձայն որի՝ անձի իրավական վիճակը վատթարացնող օրենքները և այլ իրավական ակտերը հետադարձ ուժ չունեն: Միաժամանակ, Սահմանադրական դատարանն իր 2012 թվականի դեկտեմբերի 14-ի ՍԴՈ-1061 որոշման մեջ արձանագրել է. «8. Սահմանադրական դատարանն իր` ՍԴՈ-649, ՍԴՈ-723, ՍԴՈ-758, ՍԴՈ-881, ՍԴՈ-1000 որոշումներում արտահայտած իրավական դիրքորոշումներով բազմիցս, … արձանագրել է անձի իրավական վիճակը վատթարացնող օրենքին և այլ իրավական ակտերին հետադարձ ուժ հաղորդելու անթույլատրելիությունը, կարևորելով, որ «... անձի իրավական վիճակը վատթարացնող նորմերի հետադարձ ուժի արգելման սկզբունքը` իրավական անվտանգության սկզբունքի հետ մեկտեղ, կոչված է ապահովելու լեգիտիմ ակնկալիքների հանդեպ հարգանքը», և որ անձի իրավական վիճակը վատթարացնող նորմերի հետադարձ ուժի արգելքը «... հանդիսանում է պետական իշխանության նկատմամբ վստահության և իրավական պետության սկզբունքների կարևոր բաղադրատարրերից մեկը: 
Ըստ համապատասխան պետական մարմիններից ստացված տեղեկատվության՝ ներկայումս համապատասխան արտոնություններից օգտվում են՝
· Առողջապահության նախարարությունում՝ 3 աշխատակից,
· Ազգային ժողովի աշխատակազմում՝ 2 աշխատակից,
· Վիճակագրական կոմիտեում՝ 19 աշխատակից։
Հաշվի առնելով այն հանգամանքը, որ ներկայումս համապատասխան արտոնություններից օգտվում են միայն վերոնշյալ պետական մարմինների որոշ աշխատակիցներ՝ նախագծի անցումային դրույթները վերաբերում են միայն պետական մարմիններին։
Միաժամանակ, 2023 թվականի մարտի 1-ին ընդունված «Պետական գաղտնիքի մասին» օրենքով պետական գաղտնիք պարունակող տեղեկություններին առնչվելու համապատասխան թույլտվություն ունեցող և դրանց օգտագործմամբ աշխատանքներ կատարող անձանց համար համապատասխան սոցիալական երաշխիքներ (արտոնություններ) նախատեսված չեն։ 
2․ Առաջարկվող կարգավորման բնույթը
Ելնելով վերոգրյալից, նախագծով առաջարկվում է ուժը կորցրած ճանաչել Կառավարության 1997 թվականի նոյեմբերի 5-ի N 487 որոշումը։ 
3․ Ակնկալվող արդյունքը
Նախագծի ընդունման արդյունքում ուժը կորցրած կճանաչվի Կառավարության 1997 թվականի նոյեմբերի 5-ի «Մշտական հիմունքներով պետական և ծառայողական գաղտնիք կազմող տեղեկությունների օգտագործմամբ աշխատանքներ կատարող քաղաքացիների և այդպիսի գաղտնիքի պաշտպանության կառուցվածքային ստորաբաժանումների աշխատողներին հատկացվող արտոնությունների մասին» N 487 որոշումը։
Որոշման հիման վրա համապատասխան արտոնությունից օգտվող անձինք շարունակելու են օգտվել դրանցից։
4․ Լրացուցիչ ֆինանսական միջոցների անհրաժեշտությունը և պետական բյուջեի եկամուտներում ու ծախսերում սպասվելիք փոփոխությունները 
Նախագծի ընդունումից հետո պետական բյուջեի եկամուտներում և ծախսերում փոփոխություններ չեն առաջանա։ 
5․ Կապը ռազմավարական փաստաթղթերի հետ. Հայաստանի տնտեսական և ինստիտուցիոնալ վերափոխման դոկտրին, Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ
Նախագծի ընդունումը բխում է ՀՀ Ազգային ժողովի 2021 թվականի օգոստոսի 26-ի N ԱԺՈ-002-Ն որոշմամբ հաստատված Հայաստանի Հանրապետության կառավարության (2021-2026թթ․) ծրագրի 6․4-րդ գլխից, համաձայն որի՝ իրականացվելու է խորքային ֆունկցիոնալ ու ինստիտուցիոնալ վերլուծություն՝ պետական հատվածում բոլոր անարդյունավետությունները վեր հանելու և համարժեք վերանայման աշխատանքներ իրականացնելու համար։
Նախագիծը չի հակասում Կառավարության 2026 թվականի հունվարի 8-ի N 16-Լ որոշմամբ հաստատված՝ Հայաստանի տնտեսական և ինստիտուցիոնալ վերափոխման դոկտրինին։

